****

**PLAN INVESTICIJA I INVESTICIJSKOG ODRŽAVANJA ZA 2025. GODINU**

**I. UVOD**

Komunalac Požega d.o.o. (u daljnjem tekstu: Društvo) izradio je prijedlog Plana investicija i investicijskog održavanja za 2025. godinu. Plan je podijeljen prema djelatnostima koje Društvo obavlja. Svaka djelatnost obrađena je tabličnim prikazom s popisom planiranih investicija, mjerama i ciljevima, rokovima provedbe te izvorima financiranja pojedinih investicija. Plan se temelji na prethodnom iskustvu u poslovanju iz 2024. godine, započetim aktivnostima iz prethodnog razdoblja te analizama postojećeg stanja svih djelatnosti. Planom investicija i investicijskog održavanja predloženi su radovi i aktivnosti za usklađenje sa zakonskom regulativom, za sanaciju i opremanje postojećih objekata, za izgradnju novih građevina, za izradu potrebne dokumentacije te provedbu planiranih aktivnosti. Planirane investicije omogućit će unaprjeđenje svih djelatnosti Društva te nesmetan i kvalitetan rad Društva.

Za realizaciju Plana investicija i investicijskog održavanja 2025. godine potrebno je osigurati izvore financiranja, izraditi potrebnu dokumentaciju te provesti postupke nabave i izbor izvođača radova i aktivnosti. Investicije će se najvećim dijelom financirati iz cijene usluge i vlastitih sredstava Društva. U gospodarenju otpadom planirano je sufinanciranje sredstvima iz cijene usluge, sredstvima Fonda za zaštitu okoliša i energetsku učinkovitost (u daljnjem tekstu: Fond), sredstvima EU fondova, sredstvima proračuna jedinica lokalne samouprave (u daljnjem tekstu: JLS) i sredstvima suvlasnika višestambenih zgrada. Planirana sredstva Fonda vezana su uz *Ugovor o korištenju sredstava Fonda za neposredno sufinanciranje i sudjelovanje u realizaciji programa sanacije odlagališta komunalnog otpada "Vinogradine"* i Odluku o izmjenama i dopunama Odluke o redoslijedu i dinamici zatvaranja odlagališta, po kojima Fond sufinancira geodetski snimak odlagališta i izračun preostalog kapaciteta odlagališta. Isto tako planirano je sufinanciranje izobrazno-informativnih aktivnosti sukladno ugovoru s Fondom, koji je sklopljen u temeljem Javnog poziva za neposredno sufinanciranje izobrazno-informativnih aktivosti o gospodarenju otpadom u okviru kružnog gospodarstva. Uređenje prostora za spremnike komunalnog otpada uz višestambene zgrade planira se kontinuirano kao zajedničko ulaganje iz sredstava Društva (u betonske podloge) i sredstava suvlasnika višestambenih zgrada (u boksove za kontejnere) s ciljem kontroliranog odlaganja otpada i zaštite okoliša. Investicije i investicijsko održavanje na grobljima provodit će se iz sredstava prikupljenih godišnjih grobnih naknada koje korisnici plaćaju za korištenje grobnog mjesta. U 2025. godini planiran je početak izgradnje kolumbarija za smještaj urni na Groblju Krista Kralja koji se planira financirati iz vlastitih sredstava. S obzirom na to da je u 2024. godini obavljeno financiranje internih prometnica i površinske odvodnje na Groblju Krista Kralja iz proračuna Grada Požege, a koje Društvo prikuplja kroz naknade kod dodjele grobnih mjesta na korištenje i uplaćuje u proračun Grada Požege, u 2025. godini nije predviđeno sufinanciranje iz ovog izvora. Radovi i aktivnosti ostalih djelatnosti (grijanje stambenih zgrada, služba naplate parkiranja, objekti zajedničkih potreba) planiraju se financirati iz vlastitih sredstava Društva, a izgradnja i uspostava tržnice u Cvjetnoj ulici iz sredstava Grada Požege.

**II. PLANIRANE INVESTICIJE PO DJELATNOSTIMA**

II.1. GOSPODARENJE OTPADOM

U djelatnosti gospodarenja otpadom planiraju se aktivnosti na izgradnji privremenih prometnica, obodnih nasipa i odzračnika za otplinjavanje na odlagalištu Vinogradine sredstvima iz cijene javne usluge sakupljanja komunalnog otpada. S odlaganjem otpada u nepropusne kasete paralelno se izvode radovi podizanja obodnih nasipa zemljanim materijalom, izgradnja odzračnika za otplinjavanje te izgradnja privremenih prometnica po tijelu odlagališta zbog pristupa specijalnim komunalnim vozilima. Radove će izvoditi djelatnici Društva, uz korištenje vanjskih usluga, a bit će financirani iz cijene usluge.

Na odlagalištu Vinogradine planirana je sanacija krovova objekata u ulazno-izlaznoj zoni. Za radove je potrebno angažirati vanjske izvođače te će provesti postupci nabave za odabir izvođača. Radovi će biti financirani iz cijene usluge.

Prema obvezi iz ugovora o sufinanciranju sanacije odlagališta Vinogradine između Grada Požege i Fonda za zaštitu okoliša i energetsku učinkovitost, Društvo do kraja siječnja planira u Fond dostaviti geodetski snimak i izračun preostalog kapaciteta odlagališta koji će biti sufinancirani sredstvima Fonda. Za navedene usluge postupak nabave proveden je u 2024. godini.

Provedba izobrazno-informativnih aktivnosti prema ugovoru s Fondom obuhvaća izradu edukativnih i informativnih materijala (eko mapa, letaka, vrećica, bojica, olovaka, obloge za info pult) za provedbu edukativnih radionica u školama i vrtićima i izradu aplikacije za otpad na web stranici Komunalca Požega (usluga obavljena u 2024.). Za izradu edukativnih i informativnih materijala provodit će se postupci jednostavne nabave. Navedene aktivnosti sufinancirat će Fond za zaštitu okoliša i energetsku učinkovitost u 40% tnom iznosu. Planirano je da JLS (osim Grada Pleternice) također provedu izobrazno-informativne aktivnosti u skladu sa zakonskom obvezom u kojima bi Komunalac Požega sudjelovao u organiziranju i održavanju radionica za vrtiće i škole koje bi uključile obilazak odlagališta i reciklažnog dvorišta. Grad Pleternica će izobrazno-informativne aktivnosti provesti samostalno.

U 2025. godini planirana je provedba projekta izgradnje reciklažnog dvorišta građevnog otpada. S obzirom da je projekt izgradnje i opremanja RD građevnog otpada prijavljen na poziv *Ulaganje u učinkovitu upotrebu resursa i potpora prelasku na kružno gospodarstvo,* očekuje se prihvaćanje projektnog prijedloga i sufinanciranje investicije iznosu 55% prihvatljivih troškova. Preostalih 45% i sve neprihvatljive troškove treba osigurati Komunalac Požega. Kako je izgradnja i opremanje RD građevnog otpada od interesa za sve JLS, očekuje se pomoć JLS u sufinanciranju dijela koji treba osigurati Komunalac Požega. Jedinicama lokalne samouprave Komunalac Požega je stoga uputio zamolbu za uvrštavanje u proračun sredstava za sufinanciranje izgradnje i opremanja RD građevnog otpada u ukupnom iznosu 220.000,00 €, koji je na JLS raspoređen prema udjelu broja korisnika pojedine JLS u ukupnom broju korisnika javne usluge sakupljanja komunalnog otpada. Projekt će uključiti i troškove stručnog nadzora građenja, troškove promidžbe i vidljivosti (letci, promo članci, trajna ploča, naljepnice za opremu), troškove izrade elaborata gospodarenja otpadom, troškove ishođenja dozvole za gospodarenje otpadom te troškove usluga (konzultantskih i certifikatorskih) za uvođenje sustava upravljanja kvalitetom i okolišem (ISO 9001 i 14001) za potrebe ukidanja statusa otpada obrađenom građevnom otpadu. Za pojedine aktivnosti provodit će se postupci javne nabave (izgradnja i opremanje), a za sve ostale postupci jednostavnih nabava.

Planirana je daljnja izgradnja podloga za spremnike komunalnog otpada uz višestambene zgrade koje još nemaju uređeno odlaganje otpada. Radovi bi obuhvatili betoniranje podloga i izgradnju boksova za ograđivanje spremnika komunalnog otpada te opremanje izgrađenih boksova spremnicima za sakupljanje miješanog komunalnog otpada, reciklabilnog otpada (papira, plastike) i biootpada. Izgrađeni boksovi trebali bi spriječiti pristup kontejnerima od strane trećih osoba i neovlašteno odlaganje otpada u tuđe spremnike. Izgradnju betonskih podloga financirao bi Komunalac Požega iz cijene usluge, a izgradnju boksova suvlasnici višestambenih zgrada iz sredstava pričuve.

U 2025. godini planirano je ishođenje dozvola za dodatne sadržaje na odlagalištu Vinogradine. Aktivnosti obuhvaćaju podnošenje zahtjeva za provedbu postupka ocjene o potrebi procjene utjecaja zahvata na okoliš, podnošenje zahtjeva za ishođenje lokacijske dozvole za dodatne sadržaje na odlagalištu te zahtjeva za ishođenje građevinske dozvole za proširenje reciklažnog dvorišta na odlagalištu Vinogradine. Po ishođenju dozvola Komunalac Požega stvorit će preduvjete za daljnje projektiranje dodatnih sadržaja na odlagalištu i ishođenje uporabnih dozvola. Sve aktivnosti provodit će Komunalac Požega u suradnji s nadležnim tijelima sredstvima iz cijene usluge.

Dogradnja sustava za elektronsku evidenciju odvoza komunalnog otpada planira se provesti čipiranjem postojećih spremnika za miješani komunalni otpad. Planirane aktivnosti doprinijet će pravilnom očitavanju pražnjenja spremnika, održivom (zelenom) razvoju i ekološkim ciljevima našeg društva na način da više neće biti potrebno nabavljati materijal (naljepnice, ribone za ispis naljepnica) niti opremu (printere) za tisak barkodova, čime se nastoji voditi briga o okolišu te sprječavati nastanak otpada. Aktivnosti će provoditi Komunalac Požega sredstvima iz cijene usluge.

Na odlagalištu Vinogradine planirana je dogradnja sustava videonadzora zbog zaštite od izvanrednih događaja na odlagalištu, kontrole ulaza i istovara otpada te kontrole neovlaštenih ulaza. Za potrebe ove investicije provest će se postupci jednostavnih nabava za novu opremu i usluge. Dogradnja videonadzora na odlagalištu financirat će se vlastitim sredstvima društva.

II.2. GROBLJA GRADA POŽEGE

Na Groblju sv.Ilije radovi investicijskog održavanja uključuju sanaciju grobljanskih objekata (kapelice, mrtvačnice, centralnog križa, staza, ograda) i uređaja (klima uređaja, rasvjetnih tijela) te izradu potrebne dokumentacije (nacrta, troškovnika, specifikacija materijala i sl.) kojom se definiraju potrebni radovi i količine za izvedbu radova. U 2025. godini radovi trebaju obuhvatiti sanaciju objekata, postavljanje klima uređaja, zaštitu kamenih površina, rasvjetu groblja, uređenje zelenila. Radove investicijskog održavanja će izvoditi Komunalac Požega, osim u slučaju ugradnje klima uređaja i obnove rasvjetnih tijela, gdje će biti angažirani vanjski suradnici. Za nabavu materijala za investicijsko održavanje provodit će se postupci jednostavnih nabava. Planirano je uređenje zelenila na groblju. Transport sadnica i sadnju zelenila izvodio bi Komunalac Požega, a za nabavu sadnog i ostalog materijala potrebnog za sadnju (sadnice, gnojivo, kolci, bužiri i dr.) proveli bi se postupci nabave.

Radovi investicijskog održavanja na Groblju sv. Elizabete uključuju sanaciju grobljanskih objekata (mrtvačnice, kapelice, centralnog križa, staza, potpornih zidova i ograda na groblju), izradu potrebne dokumentacije (nacrta, troškovnika, specifikacija materijala i sl.) kojom se definiraju vrste radova i količine. U 2025. godini radovi trebaju obuhvatiti izradu rukohvata za koje će se angažirati vanjski izvođač. Ostale radove održavanja će izvoditi Komunalac Požega, a za nabavu materijala provodit će se postupci jednostavnih nabava. Na groblju je planirana stabilizacija sadnica (kolci, bužiri) za koju bi se nabavio potreban materijal, a radove izveo Komunalac Požega.

Na Groblju Jagodnjak radovi investicijskog održavanja uključuju sanaciju grobljanskih objekata (mrtvačnice, staza, ograda) i uređaja (slavine, rasvjetna tijela). Planirani radovi uključuju bojanja, nasipavanja staza i druge popravke. U 2025. godini planirani su keramičarski radovi na ulazu mrtvačnice koje će izvoditi Komunalac Požega. Prije provođenja radova izradit će se potrebna dokumentacija (nacrti, troškovnik, specifikacija materijala) kojom se definiraju potrebni radovi i količine. Radove održavanja će izvoditi Komunalac Požega. Za nabavu materijala za investicijsko održavanje provodit će se postupci jednostavnih nabava. Radovi uređenja zelenih površina uključuju pregled stanja postojećih sadnica te eventualnu zamjenu oštećenih i bolesnih sadnica novima. Transport sadnica i sadnju zelenila izvodio bi Komunalac Požega, a za nabavu sadnog i ostalog materijala potrebnog za sadnju (sadnice, gnojivo, kolci, bužiri i dr.) proveli bi se postupci nabave.

Na Groblju Krista Kralja je planiran početak izgradnje kolumbarija za smještaj urni u skladu s izrađenim izvedbenim projektom. Planirana je izgradnja I. faze koja obuhvaća izgradnju betonskih zidova i grobnih odjeljaka za urne od inox-a. Prva faza omogućit će izgradnju 150 grobnih mjesta u koje će biti moguće smjestiti 600 urni. Za izgradnju kolumbarija provest će se postupak nabave. Na Groblju Krista Kralja potrebno je obnoviti vanjsku hidrantsku mrežu i ostale vodovodne instalacije na groblju, sanirati krov gospodarskog objekta, ugraditi klima uređaj u kapeli, obaviti zaštitu kamenih površina, proširiti rasvjetu groblja, obnoviti videonadzor te urediti zelenilo. Za navedene radove provest će se postupci jednostavne nabave i angažirati vanjski izvođači. Radove uređenja zelenila izvodio bi Komunalac Požega, a za nabavu sadnog i ostalog materijala potrebnog za sadnju (sadnice, gnojivo, kolci, bužiri i dr.) proveli bi se postupci nabave. Za radove uređenja zelenih površina planirana je izrada elaborata s troškovnikom i specifikacijom sadnog materijala.

Na ostalim grobljima Grada Požege kojima upravlja Komunalac Požega (Mihaljevci i Novi Mihaljevci, Vidovci, Dervišaga, Novo Selo i Štitnjak) obavljat će se radovi investicijskog održavanja koji uključuju popravak grobljanskih objekata (kapelica, staza, ograda) i uređaja (slavine, rasvjetna tijela i dr.). Radovi uključuju bojanja, nasipavanja, betoniranja i druge popravke prema potrebama. Prije provođenja radova izradit će se potrebna dokumentacija (nacrti, troškovnik, specifikacija materijala) kojom se definiraju radovi i količine. Radove će izvoditi Komunalac Požega. Na Groblju u Novim Mihaljevcima planirana je stabilizacija sadnica (kolci, bužiri) za koju bi se nabavio potreban materijal, a radove izveo Komunalac Požega. Za nabavu materijala za investicijsko održavanje provodit će se postupci jednostavnih nabava.

Zbog povećane izgrađenosti postojećih groblja potrebno je ažurirati dosadašnje snimljeno stanje. Planiran je snimak iz zraka svih groblja kojima upravlja Komunalac Požega te prilagodba WEB GIS aplikacije i modula za sinkronizaciju podataka s ciljem digitalnog evidentiranja svih grobnih mjesta. Za planirane aktivnosti proveo bi se postupak nabave, a aktivnosti provela tvrtka koja se bavi predmetnim poslovima.

II.3. GRIJANJE STAMBENIH ZGRADA

Komunalac Požega d.o.o. opskrbljuje toplinskom energijom 417 stanova u naselju Babin vir u Požegi.

Na postojećem zajedničkom sustavu grijanja naselja Babin vir obavljena je većina radova za povećanje energetske učinkovitosti, a koji su obuhvatili rekonstrukcije kotlovnica i nabave novih kotlova.

U kotlovnicama u Babinom viru u 2025. godini planirano je investicijsko održavanje koje uključuje pregled postojećih kotlovnica, utvrđivanje eventualnih nedostataka u radu te provođenje postupaka nabave za radove održavanja kojima će se otkloniti utvrđeni nedostaci. Planirano je provođenje postupka nabave za ispitivanje ispravnosti kotlovnica kao i provođenje postupaka nabave za mjerenje emisije štetnih plinova. Investicijsko održavanje kotlovnica financirat će se vlastitim sredstvima Komunalca Požega.

II.4. SLUŽBA NAPLATE PARKIRANJA

Parkirni automati su zbog dugogodišnje uporabe izloženi raznim vremenskim uvjetima, oscilacijama temperature, vlazi u zraku, kišama i pljuskovima te podliježu kvarovima mehaničkih dijelova i pregorijevanju elektronskih komponenti. Kvarovi se otklanjaju tijekom cijele godine po potrebi jer nije moguće točno utvrditi kad će se dogoditi. Planom je predviđena nabava elektronskih i mehaničkih dijelova parkirnih automata s ciljem kontinuiranog funkcioniranja službe naplate parkiranja.

Terenska oprema kontrolora naplate parkiranja također je izložena vremenskim uvjetima zbog čega dolazi do kvarova i potrebe popravka ili nabave novih prijenosnih terminala i pisača. Kvar terminala i pisača se ne može predvidjeti tako da se popravci i nabava novih obavljaju po potrebi tijekom cijele godine. Pri planiranim nabavama vodi se računa o modernizaciji službe.

U 2025. godini planirani su popravci i zamjena prometne signalizacije u parkirališnim zonama. Glavni uzroci oštećenja vertikalne prometne signalizacije su udarci i lomljenje prometnih znakova i stupova vozilima te vandalizam. Popravci i zamjena prometnih znakova obavljat će se tijekom cijele godine po potrebi s ciljem sigurnosti prometa i prometa u mirovanju.

Za nabavu rezervnih dijelova, nove opreme i znakova provest će se postupci jednostavnih nabava, a radovi financirati vlastitim sredstvima Društva.

II.5. TRŽNICA

S obzirom na to da tržnica više nije u vlasništvu Komunalca Požega te se planira njeno uklanjanje po izgradnji tržnice u Cvjetnoj ulici, u tržnicu se ne planiraju ulaganja u 2025. godini.

Izgradnja i uspostava tržnice u Cvjetnoj ulici planirana je u prvom dijelu godine kako bi se osigurao kontinuitet rada gradske tržnice za vrijeme radova na revitalizaciji povijesne jezgre grada Požege. Planirano je financiranje od strane Grada Požege.

Dio opreme na novoj tržnici bit će postojeće klupe koje je potrebno obnoviti. Obnova će uključiti popravak gornje ploče koja se koristi za prodaju proizvoda na tržnici te ličenje betonskih nogu na klupama. Na postojeće klupe planirana je ugradnja nadstrešnica te je radove obnove potrebno provesti prije ugradnje nadstrešnica. Radove obnove klupa provest će Komunalac Požega vlastitim sredstvima.

Svake godine tradicionalno se održavaju dvije edukativne radionice vezane za rad tržnice i ostalih djelatnosti društva. Cilj ovih radionica je informiranje i edukacija djelatnika, prodavatelja i korisnika tržnice o važnosti zdrave prehrane i kupovanja domaćih proizvoda, a paralelno s promidžbom rada tržnice provodi se i edukacija o pravilnom postupanju s ambalažnim otpadom koji ostaje nakon uporabe proizvoda, korištenju platnenih vrećica pri odlasku u kupovinu i sl. Prigodno se dijele izrađeni informativni i edukativni materijali te platnene vrećice. Edukaciju i podjelu informativnih i edukativnih materijala provode djelatnici Razvojno-tehničkog sektora. U 2025. godini promidžba rada tržnice provest će se na lokaciji nove tržnice u Cvjetnoj ulici. Za izradu i informativnih i edukativnih materijala po potrebi će se provesti postupci jednostavnih nabava. Promidžba rada gradske tržnice provodit će se uz financiranje vlastitim sredstvima društva.

II.6. OBJEKTI ZAJEDNIČKIH POTREBA

Na lokaciji upravne zgrade Društva u Vukovarskoj 8 i poslovne zgrade u Industrijskoj 25D utvrđene su potrebe izvedbe radova kojim bi se poboljšalo postojeće stanje i uvjeti za rad djelatnika i korištenje objekta od strane korisnika usluge.

Planirani radovi investicijskog održavanja upravne zgrade uključuju uređenje ureda u dvorišnoj zgradi u Vukovarskoj 8 i ostale manje popravke s ciljem zaštite, održavanja i funkcionalnosti objekata. Planirana je provedba postupaka nabave za radove održavanja upravne zgrade koji će se financirati vlastitim sredstvima Društva te vanjske usluge za opremanje i uređenje dvorišne prostorije.

U sjeveroistočnom dijelu poslovnog kruga u Industrijskoj ulici potrebno je provesti radove asfaltiranja. Asfaltirana ploha predviđena je kao dodatni prostor za skladištenje. Za navedene radove provest će se jednostavni postupak nabave, a radovi financirati vlastitim sredstvima Društva.

**III. ZAKLJUČAK**

Za realizaciju Plana investicija i investicijskog održavanja u 2025. god. potrebno je kontinuirano iznalaziti financijska sredstava, kako bi se planirani projekti mogli ostvariti. Za dio investicija planirana su sredstva Fonda za zaštitu okoliša i energetsku učinkovitost, sredstva EU fondova, sredstva proračuna JLS i sredstva pričuve, ali većinom se radi o vlastitim sredstvima Društva, sredstvima iz cijene usluge i grobljanskih naknada. S obzirom na to da zakonske obveze iz gospodarenja otpadom podjednako obvezuju i jedinice lokalne samouprave i komunalna društva, treba osigurati konstantnu suradnju te zajednički dogovarati sve potrebe vezane za gospodarenje otpadom (ulaganja u novu infrastrukturu, nabavu potrebne komunalne opreme, funkcioniranje reciklažnih dvorišta, provedbu edukacija u vrtićima, školama i dr.). Od JLS se očekuje pomoć u financiranju izgradnje reciklžnog dvorišta građevnog otpada te sudjelovanje u javnim pozivima koji mogu pomoći Društvu u unaprjeđenju djelatnosti gospodarenja otpadom (nabava komunalne opreme, izrada izobrazno-informativnih materijala i sl.). U realizaciji Plana investicija i investicijskog održavanja 2025. godine Društvo će aktivirati raspoložive djelatnike Komunalca Požega d.o.o. u stručnom dijelu poslova, izvođenju pripremnih i jednostavnijih radova kako bi se i na taj način pridonijelo boljim poslovnim rezultatima Društva. Društvo planira početkom 2025. godine uvesti međunarodno priznate norme (ISO 9001 i ISO 14001) za kompostanu, čija je priprema dokumentacije za certificiranje u tijeku, s ciljem poboljšanja i unaprjeđenja kvalitete usluga te mogućnost plasiranja komposta na tržište. Društvo planira poraditi i na podizanju razine profesionalnog odnosa zaposlenika prema poslu uz uvažavanje najviših ekoloških standarda.

U Požegi, prosinac 2024. god. Direktor:

Domagoj Lovrić, mag.ing.mech.